Mistoqsijiet u Tweġibiet Il-Kummissjoni x'qed tipproponi? Bir-Regolament dwar il-fluss liberu tad-dejta mhux personali, il-Kummissjoni qed tipproponi prinċipju ġdid li jabolixxi r-rekwiżiti tad-dejta tal-lokalizzazzjoni filwaqt li jiżgura d-drittijiet ta' aċċess lill-awtoritajiet kompetenti għall-kontroll regolatorju. Flimkien mar-regoli Ewropej dwar il-protezzjoni tad-dejta personali introdotti mir-Regolament Ġenerali dwar il-Protezzjoni tad-Dejta (General Data Protection Regulation, GDPR), il-miżuri l-ġodda joħolqu spazju tad-dejta komuni Ewropew – element ewlieni tal-istrateġija tas-Suq Uniku Diġitali. X'inhuma l-elementi ewlenin tal-proposta? Ir-Regolament se jindirizza l-ostakli li jipprevjenu l-moviment liberu tad-dejta fl-UE għall-kumpaniji, l-amministrazzjonijiet pubbliċi u ċ-ċittadini: a) Huwa jappoġġa l-funzjonament tajjeb tas-suq intern billi jiżgura l-moviment liberu tad-dejta mhux personali fl-UE. Huwa jneħħi r-regoli nazzjonali inġustifikati jew sproporzjonati li jfixklu jew jirrestrinġu lill-kumpaniji fl-għażla ta' post għall-ħażna jew għall-ipproċessar tad-dejta tagħhom. L-Istati Membri se jkollhom jinnotifikaw lill-Kummissjoni bir-rekwiżiti tad-dejta tal-lokalizzazzjoni ġodda jew eżistenti. b) Huwa jiżgura li l-awtoritajiet kompetenti jkollhom aċċess għad-dejta maħżuna jew ipproċessata fi Stat Membru ieħor sabiex ikunu jistgħu jwettqu l-kompiti tagħhom b'mod konformi mal-mandat regolatorji tagħhom, bl-istess mod kif jagħmlu meta d-dejta tkun maħżuna fit-territorju proprju tagħhom. c) Huwa jinkoraġġixxi l-iżvilupp ta' kodiċijiet ta' kondotta awtoregolatorji sabiex jagħmilha aktar faċli li wieħed jaqleb għal fornitur ieħor tas-servizzi tal-cloud, pereżempju billi wieħed jinforma lill-utenti dwar it-termini u l-kundizzjonijiet li taħthom jistgħu jġorru d-dejta barra l-ambjenti tal-informatika tagħhom. d) Huwa jistabbilixxi punt uniku ta' kuntatt għal kull Stat Membru biex jaħdem flimkien mal-punti ta' kuntatt tal-Istati Membri l-oħrajn u mal-Kummissjoni biex jiżguraw l-applikazzjoni effettiva tar-regoli l-ġodda dwar il-fluss liberu tad-dejta mhux personali. Għaliex huwa meħtieġ li jitneħħew l-ostakli għall-mobilità tad-dejta? L-innovazzjoni mmexxija mid-dejta hija faċilitatur ewlieni għat-tkabbir u l-impjiegi u għandha l-potenzjal li ssaħħaħ b'mod sinifikanti l-kompetittività Ewropea fis-suq globali. Sabiex isir l-aħjar użu mill-ekonomija tad-dejta, huwa essenzjali li d-dejta titħalla taqsam il-fruntieri u tintuża lil hinn mill-fruntieri nazzjonali. Li jitneħħew ir-restrizzjonijiet fuq il-lokalizzazzjoni tad-dejta huwa meqjus bħala l-aktar fattur importanti sabiex l-ekonomija tad-dejta tkun tista' tisfrutta l-potenzjal sħiħ tagħha, u tikber sa EUR 739 biljun fl-2020, u b'hekk tirdoppja l-valur tagħha għal 4 % tal-PDG. Barra minn hekk, it-tneħħija tal-miżuri eżistenti ta' lokalizzazzjoni tad-dejta se tnaqqas l-ispejjeż tas-servizzi tad-dejta, tipprovdi lill-kumpaniji b'aktar flessibilità fl-organizzazzjoni tal-ġestjoni tad-dejta u fl-analitika tad-dejta tagħhom, filwaqt li tespandi l-użu tagħhom tal-fornituri u wkoll l-għażla ta' fornituri. Dan jista' jżid il-PDG b'massimu ta' EUR 8 biljun fis-sena. X'inhuma l-ostakli attwali għall-fluss liberu taʼ dejta mhux personali? Attwalment, ir-restrizzjonijiet tal-lokalizzazzjoni tad-dejta mill-awtoritajiet pubbliċi tal-Istati Membri u l-ostakli għall-moviment tad-dejta madwar is-sistemi tal-IT (l-hekk imsejħa prattiki ta' vendor lock-in) iwaqqfu lin-negozji u lill-organizzazzjonijiet fl-UE milli jieħdu opportunitajiet ekonomiċi, soċjali u tan-negozju. L-inċertezza legali u n-nuqqas ta' fiduċja jikkawżaw ostakli addizzjonali għall-fluss liberu tad-dejta mhux personali. Fil-prattika, dan ifisser li negozju ma jistax ikun ħieles jew iħossu ħieles li jagħmel użu sħiħ mis-servizzi tal-cloud, jagħżel l-aktar postijiet kosteffikaċi għar-riżorsi tal-informatika, jaqleb bejn il-fornituri tas-servizzi jew iġorr id-dejta tiegħu lura lejn is-sistemi tal-IT tiegħu. Bil-prinċipju tal-fluss liberu tad-dejta mhux personali, in-negozji jistgħu jevitaw id-dupplikazzjoni tad-dejta f'bosta postijiet, jistgħu jħossuhom aktar kunfidenti li jidħlu fi swieq ġodda, kif ukoll ikabbru l-attivitajiet tagħhom aktar faċilment. Liema huma eżempji ta' restrizzjonijiet fuq il-lokalizzazzjoni tad-dejta? Il-Kummissjoni identifikat għadd ta' restrizzjonijiet dwar il-post tal-ħżin jew tal-ipproċessar tad-dejta permezz ta' studji, diskussjonijiet mal-partijiet interessati u konsultazzjonijiet pubbliċi. Ir-restrizzjonijiet fuq il-lokalizzazzjoni tad-dejta li direttament jew indirettament jillimitaw il-mobilità tad-dejta jieħdu forom differenti u jeżistu f'setturi varji, bħal pereżempju fis-settur pubbliku. Pereżempju: Filwaqt li r-restrizzjonijiet tal-lokalizzazzjoni tad-dejta jistgħu jkunu ġġustifikati u proporzjonati f'kuntesti partikulari (pereżempju s-sigurtà pubblika) hemm xejra ta' rekwiżiti inġustifikati tal-lokalizzazzjoni tad-dejta kemm fl-Ewropa kif ukoll globalment. Dan ta' spiss huwa bbażat fuq l-idea żbaljata li s-servizzi lokalizzati huma “awtomatikament” iktar sikuri minn servizzi transfruntieri. Din il-proposta għaliex hija limitata għad-dejta mhux personali? Il-qafas il-ġdid għall-moviment liberu tad-dejta mhux personali jikkomplementa l-leġiżlazzjoni diġà eżistenti għad-dejta personali li se tidħol fis-seħħ fil-25 ta' Mejju 2018. Filwaqt li jiżgura livell għoli ta' protezzjoni għad-dejta personali, ir-Regolament Ġenerali dwar il-Protezzjoni tad-Dejta (GDPR) diġà jistipula l-moviment liberu u l-portabbiltà tad-dejta personali fl-UE. L-ipproċessar u l-ħżin tad-dejta personali huwa fil-kamp ta' applikazzjoni tagħha u l-Istati Membri ma jistgħux jimponu restrizzjonijiet fuq il-lokalizzazzjoni tad-dejta abbażi tal-protezzjoni tad-dejta personali. Il-qafas il-ġdid tal-moviment liberu tad-dejta mhux personali jevita d-duplikazzjoni u jiżgura konsistenza mal-istrumenti legali eżistenti tal-UE. Huwa jfittex li jipprovdi l-istess regoli dwar il-moviment liberu għall-ħżin u l-ipproċessar tad-dejta elettronika għajr id-dejta personali fl-UE. Flimkien mal-GDPR, il-miżuri l-ġodda se jiżguraw approċċ komprensiv u koerenti għall-moviment liberu u għall-portabbiltà tad-dejta fl-UE. Huma koperti wkoll il-flussi tad-dejta ma' pajjiżi mhux tal-UE? Le, ir-Regolament dwar qafas għall-fluss liberu tad-dejta mhux personali fl-Unjoni Ewropea jkopri biss il-mobilità tad-dejta fl-UE. L-awtoritajiet kompetenti mtta se jiksbu aċċess għad-dejta maħżuna fi Stat Membru ieħor tal-UE? Bħala kwistjoni ta' prinċipju, il-ħżin jew ipproċessar ieħor ta' dejta barra mill-pajjiż ma jistax jintuża bħala bażi sabiex jiġi rrifjutat l-aċċess għal dejta lir-regolaturi nazzjonali. Tali aċċess irid jiġi permess f'każijiet fejn regolatur nazzjonali jkollu s-setgħa legali li jitolbu mingħand detentur partikolari tad-dejta, u fejn ikun meħtieġ għat-twettiq tad-dmirijiet uffiċjali tar-regolatur. Fejn regolatur ikun eżawrixxa l-mezzi biex jikseb aċċess għal dejta direttament mingħand id-detentur tad-dejta, dan tal-aħħar jista' jistrieħ fuq mekkaniżmu ta' kooperazzjoni speċifiku eżistenti sabiex jitlob assistenza mingħand Stat Membru ieħor. Jekk l-ebda mekkaniżmu ta' kooperazzjoni speċifiku ma jkun japplika jew jeżisti, ir-Regolament jipprovdi għal mekkaniżmu ta' kooperazzjoni awtomatiku bejn l-awtoritajiet kompetenti. Il-fornituri tas-servizzi meta mhumiex se jkunu obbligati jipprovdu dejta lil awtoritajiet minn Stat Membru ieħor tal-UE? Stat Membru, mitlub biex jassisti regolatur minn Stat Membru ieħor sabiex jikseb aċċess għad-dejta, jista' biss jirrifjuta din it-talba jekk din tkun tmur kontra l-ordni pubbliku tiegħu. Il-fornituri tas-servizz se jkomplu jibbenefikaw mid-drittijiet u l-garanziji proċedurali kollha applikabbli li huma stipulati mil-liġi, inkluż id-dritt għal rimedju ġudizzjarju effettiv u kull rekwiżit ta' awtorizzazzjoni ġudizzjarja minn qabel ta' aċċess għall-bini. Il-Kummissjoni kif se tappoġġa l-kodiċijiet ta' kondotta għat-tħaffif tal-proċess tal-bdil tal-fornituri tas-servizzi tad-dejta? Il-Kummissjoni se tinkoraġġixxi u tiffaċilita l-iżvilupp ta' kodiċijiet ta' mġiba awtoregolatorji biex jiġi ffaċilitat il-bdil tal-fornituri u biex jiġi żgurat li dawk il-fornituri jagħtu informazzjoni dettaljata, ċara u trasparenti biżżejjed lill-utenti professjonali b'termini u l-kundizzjonijiet applikabbli qabel ma jiġi konkluż kuntratt għall-ħżin u l-ipproċessar tad-dejta. Għandhom jiġu kkunsidrati aspetti differenti li jikkonċernaw il-proċessi, ir-rekwiżiti tekniċi, l-iskedi taż-żmien u t-tariffi li jistgħu japplikaw f'każ ta' bdil ta' fornituri. Dan jista' jinkludi l-proċessi u l-post ta' kull arkivjar tad-dejta, il-formati u l-appoġġi disponibbli tad-dejta, il-konfigurazzjoni rekwiżita tal-IT u l-wisa' tal-banda minima tan-netwerk; iż-żmien meħtieġ qabel ma jingħata bidu għall-proċess tal-ġarr u ż-żmien li fih id-dejta tibqa' disponibbli għall-ġarr; u l-garanziji għall-aċċess għad-dejta fil-każ ta' falliment tal-fornitur. Il-Kummissjoni se tara li l-fornituri effettivament jimplimentaw il-kodiċijiet ta' kondotta rilevanti fi żmien sena mill-bidu tal-applikazzjoni tar-Regolament. Il-Kummissjoni se teżamina wkoll jekk il-fornituri jikkonformawx mar-rekwiżiti ta' trasparenza. Jekk il-Kummissjoni tqis li din il-konformità ma tkunx suffiċjenti, tista' tipproponi miżuri addizzjonali. X'se jkun l-impatt fuq is-sigurtà tad-dejta? Ir-Regolament il-ġdid jiċċara li r-rekwiżiti kollha tas-sigurtà li bħalissa japplikaw għan-negozji u għall-amministrazzjonijiet pubbliċi se jkomplu japplikaw ukoll meta dawn jagħżlu li jaħżnu jew jipproċessaw id-dejta fi Stat Membru ieħor jew li jużaw is-servizzi tal-cloud. Għaldaqstant, ir-Regolament jagħmel in-negozji aktar konxji mir-responsabbiltajiet tagħhom fir-rigward tas-sigurtà tal-ħżin u l-ipproċessar tad-dejta f'kuntesti transfruntieri. Il-miżuri l-ġodda jserrħu fuq il-mekkaniżmi ta' implimentazzjoni stipulati fid-Direttiva dwar is-sigurtà tas-sistemi tan-netwerks u tal-informazzjoni sabiex isaħħu r-reżiljenza ċibernetika tal-ħżin u pproċessar ieħor tad-dejta transfruntiera. Flimkien ma' dan l-abbozz ta' regolament, il-Kummissjoni pproponiet li żżid ir-rispons tal-UE għall-attakki ċibernetiċi permezz tal-preżentazzjoni ta' qafas taċ-ċibersigurtà ġdid biex tantiċipa aħjar it-theddid ċibernetiku u tirrispondi għalih u tiġġieled kontrih aħjar. Hija pproponiet ukoll qafas ġdid Ewropew għaċ-ċertifikazzjoni taċ-ċibersigurtà li se jappoġġa l-provvista u d-domanda transfruntiera ta' servizzi tal-cloud u servizzi oħra tad-dejta, u jagħmel is-sistema ħafna aktar trasparenti u aktar effiċjenti. Dan ir-Regolament kif se jaffettwa liċ-ċittadini tal-UE? Ir-Regolament dwar il-fluss liberu tad-dejta mhux personali jkopri dejta oħra għajr dejta personali. Għal din ir-raġuni, huwa jaffettwa primarjament lin-negozji u lill-utenti kummerċjali tal-ħżin tad-dejta ta' servizzi ta' pproċessar oħra, jew lil individwi li jaġixxu f'kapaċità professjonali. Ir-Regolament dwar il-fluss liberu ta' dejta mhux personali huwa parti minn serje ta' proposti fl-Istrateġija tas-Suq Uniku Diġitali. Proposti oħra jistgħu jaffettwaw liċ-ċittadini aktar direttament. Pereżempju, regoli dwar il-kuntratti diġitali jsaħħu d-drittijiet tal-konsumaturi li jitterminaw kuntratti ma' fornituri ta' kontenut diġitali, bħal fornituri ta' servizzi cloud, jew li jiksbu aċċess għal dejta personali li tiġi pproċessata mill-fornituri ta' kontenut diġitali. Biex tiġi evitata duplikazzjoni ma' dan l-istrument u ma' strumenti oħrajn tal-UE, ir-Regolament dwar il-fluss liberu tad-dejta mhux personali ma jkoprix liċ-ċittadini direttament. Madankollu, iċ-ċittadini huma mistennija li jibbenefikaw indirettament minn dan ir-Regolament permezz ta' suq uniku aktar kompetittiv u miftuħ għas-servizzi tal-ipproċessar u tal-ħżin tad-dejta fl-UE. X'għamlet il-Kummissjoni biex tappoġġa l-ekonomija tad-dejta tal-UE? Fl-2014, fil-Komunikazzjoni dwar “Lejn ekonomija ta' suċċess immexxija mid-dejta”, il-Kummissjoni pproponiet miżuri biex taċċellera t-tranżizzjoni lejn ekonomija mmexxija mid-dejta, b'mod partikolari biex tiġi żviluppata ekosistema tad-dejta madwar l-UE u tiġi promossa l-innovazzjoni mmexxija mid-dejta. L-indirizzar tal-ostakli għall-fluss liberu tad-dejta mhux personali huwa wkoll waħda mill-azzjonijiet ewlenin imħabbra fir-Rieżami ta' Nofs it-Terminu tal-Istrateġija tas-Suq Uniku Diġitali. Din il-proposta tikkumplimenta l-miżuri għal Nibnu Ekonomija Ewropea tad-Dejta mnedija f'Jannar 2017, li fiha l-Kummissjoni kellha l-għan li trawwem l-aħjar użu possibbli tal-potenzjal tad-dejta diġitali għall-benefiċċju tal-ekonomija u tas-soċjetà; hija vvalutat l-ostakli għall-moviment liberu tad-dejta u sfidi emerġenti oħra għall-ekonomija tad-dejta Ewropea. Barra minn hekk, il-proposta tibni fuq il-pakkett Diġitalizzazzjoni tal-Industrija Ewropea ta' April 2016 li kien jinkludi l-Inizjattiva Ewropea dwar il-Cloud għal soluzzjoni tal-cloud b'kapaċità għolja għall-ħzin, għall-kondiviżjoni u għall-użu mill-ġdid ta' dejta xjentifika. Din tibbaża ruħha wkoll fuq ir-reviżjoni tal-Qafas Ewropew għall-Interoperabilità għal kollaborazzjoni diġitali aħjar bejn l-amministazzjonijiet pubbliċi fl-Ewropa. Li jitħaddnu l-opportunitajiet diġitali, inkluż l-użu ta' teknoloġiji u servizzi mmexxija mid-dejta, huwa wkoll wieħed mill-objettivi tal-istrateġija tal-politika industrijali olistika ppreżentata lbieraħ. Il-Kummissjoni x'miżuri addizzjonali qed tesplora? Biex tiġbor l-opinjonijiet tal-partijiet interessati dwar kwistjonijiet emerġenti tal-ekonomija tad-dejta – bħal aċċess għal dejta mhux personali f'kuntest bejn in-negozji u teknoloġiji ġodda bħalma huma l-Internet tal-Oġġetti (Internet of Things, IoT), ir-robotika avvanzata u s-sistemi awtonomi – il-Kummissjoni wettqet konsultazzjoni pubblika dwar il-Bini ta' Ekonomija tad-Dejta Ewropea minn Jannar sa April 2017. Rapport sħiħ issa ġie ppubblikat biex jakkumpanja r-Regolament dwar il-fluss liberu tad-dejta mhux personali. Fir-rigward tal-aċċess għad-dejta bejn in-negozji, bosta partijiet ikkonċernati huma favur aktar kondiviżjoni tad-dejta. Il-biċċa l-kbira tal-partijiet ikkonċernati jemmnu li l-qafas regolatorju m'għandux jinbidel f'dan il-mument, u minflok jappoġġaw miżuri mhux regolatorji. Il-Kummissjoni bħalissa qed tistħarreġ kif timplimenta dawn ir-riżultati fil-prattika. F'dak li jirrigwarda l-isfidi tal-obbligazzjonijiet fil-kuntest tat-teknoloġiji emerġenti, il-Kummissjoni se tkompli tiġbor aktar evidenza u twettaq iktar stħarriġ qabel ma tħabbar l-azzjoni.